Š. m. gegužės 23 d. Dingusių žmonių šeimų paramos centro darbuotojos ir savanorės prieš Lietuvos Respublikos Seimo plenarinį posėdį dalino neužmirštuolės – be žinios dingusių vaikų simbolį.  

Š. m. gegužės 24 d. 13.00  val. Nepriklausomybės aikštėje prie Lietuvos Respublikos Seimo I rūmų, susirinkę moksleiviai surengė akciją  Tarptautinei be žinios dingusių vaikų dienai paminėti, kurioje dalyvavo apie 80 vaikų. Dalis vaikų buvo atvykę iš Anykščių. Vaikai laikė plakatą „MES JŪSŲ NEUŽMIRŠOME“, spalvotus kaspinėlius,  iš popieriaus išlankstytas gerves. Lietuvos Respublikos Seimo I  rūmų  fojė veikė vaikų kūrybos – rašinėlių  paroda. Tema: „ Kaip aš jausčiausi, jeigu dingtų mano draugas“. Renginyje dalyvavo svečiai iš Latvijos. Akcijos dalyvius pasveikino Lietuvos Respublikos Seimo pirmininkas Vydas Gedvilas, Lietuvos Respublikos Seimo Narkomanijos ir alkoholizmo prevencijos komisijos pirmininkė Larisa Dmitrijeva, Dingusių žmonių šeimų paramos centro tarybos pirmininkė Ona Gustienė. Keturių geriausių rašinėlių I-III vietos autoriai gavo prizus. Kitiems akcijos dalyviams atiteko saldainiai. Įteiktos padėkos įvairioms organizacijoms. Vilniaus policijos klubo lankytoja atliko gruzinų ir lietuvių kalba dvi dainas. 

Dingusių žmonių šeimų paramos centras įkurtas  1996 metais,  savo veikloje vadovaujasi Lietuvos Respublikos įstatymais ir kitais teisės aktais bei patvirtintais įstatais. Centro veikla remiama  Lietuvos Respublikos  Vyriausybės, Europos struktūrinių fondų, užsienio šalių fondų ir užsienio šalių ambasadų finansuojamais projektais. Centras dirba siekdamas efektyvesnės be žinios dingusių žmonių, o ypatingai vaikų paieškos, vykdo prevencinę veiklą prieš prekybą žmonėmis bei prekybos žmonėmis aukų integraciją. Nuo 2002 metų Centras dalyvavo  2002-2004 m.,  2005-2008 m. ir 2009-2012 m. valstybinėse programose “Prekybos žmonėmis ir prostitucijos kontrolės ir prevencijos programa”.  Iš viso centras paruošęs ir įgyvendinęs 100 projektų, šio metu vykdomi 3 projektai. Vadovaujant Onai Gustienei, Centro veikla yra plačiai pripažinta ir įvertinta Lietuvoje ir užsienyje:  2001 m. įsteigta pirmoji prieglauda Lietuvoje nukentėjusioms nuo prekybos žmonėmis. 2001 m. įsteigta karštoji nemokama  telefono linija;   2002 m. Centras gavo JT Narkotikų kontrolės ir nusikalstamumo prevencijos biuro apdovanojimą už ypatingus nuopelnus teisingumo ir socialinės pažangos srityje (UNODC „United Nations Vienna Civil Society Award“). 2006 liepos mėnesį Centro prašymu ir Seimo Narkomanijos prevencijos ir alkoholizmo prevencijos komisijos iniciatyva į atmintinų dienų sąrašą įtraukta „Tarptautinė be žinios dingusių vaikų diena“ – gegužės 25 d., kuri jau buvo įteisinta 14 Europos Sąjungos valstybių. 2006 metais Centras yra  gavęs Vidaus reikalų ministro padėką ir premiją už įvykdytą projektą nusikaltimų ir kitų teisės pažeidimų prevencijos srityje. 2007 metais Centro vadovė Ona Gustienė nominuota „Lietuvos Garbė“ nominacija už veiklą prieš prekybą žmonėmis. 2008 metais, įvertinant Centro veiklą 2004-2008 m. Valstybinėje programoje prieš prekybą žmonėmis, Centro vadovei buvo įteiktas Lietuvos Vidaus reikalų ministerijos vardinis medalis. 
Lietuvos Respublikos Seimo Narkomanijos ir alkoholizmo prevencijos komisijos pirmininkė Larisa Dmitrijeva kreipėsi į Lietuvos Respublikos Seimo pirmininką Vydą Gedvilą su prašymu įvertinti Onos Gustienės darbą. 

Lietuvos Respublikos Seimo pirmininkas Vydas Gedvilas 2013 m. gegužės 24 d. įteikė Dingusių žmonių šeimų paramos centro tarybos pirmininkei Onai Gustienei padėkos raštą. 
